ધારો કે આપણે બમ્પર-ટુ-બમ્પર ટ્રાફિક જૅમમાં ફસાયેલા છીએ. ગાડીઓના એ થપ્પાની પાછળ સાઇરનો વગાડતી કોઈ ઍમ્બ્યુલન્સ આવે છે, પરંતુ એ જરાય આગળ જઈ શકે એવી સ્થિતિ નથી. ત્યારે આપણને એ ઍમ્બ્યુલન્સની દીવાલો વચ્ચે રહેલા દરદીની કે તેના પરિવારજનોની હાલતનો વિચાર આવે છે ખરો? મલયાલમ ફિલ્મોના ડિરેક્ટર (અને હવે સ્વર્ગસ્થ) રાજેશ પિલ્લેની ફિલ્મ ‘ટ્રાફિક’ એક તો આપણને આ પ્રશ્ન પૂછે છે અને સાથોસાથ ઘડિયાળના કાંટે દોડતી જીવન-મરણ વચ્ચેની અત્યંત રોમાંચક રેસ અગેઇન્સ્ટ ટાઇમ પર લઈ જાય છે.